erhwenkuo/poetry-chinese-zhtw huggingface dataset:
水調歌頭
作者：吳潛（宋）

重九先三日，領客上危樓。滿城風雨都住，天亦相邀頭。右手持杯滿泛，左手持螯大嚼，萸菊互相酬。徒倚闌干角，一笑與雲浮。望平疇，千萬頃，稻粱收。江澄海晏無事，贏得小遲留。但恨流光抹電，假似年華七十，只有六番秋。戲馬臺休問，破帽已颼颼。
水調歌頭
作者：吳潛（宋）

天宇正高爽，更躡最高樓。長風為我驅駕，極目海山頭。不用牛山孟浩，不用齊山杜牧，人景自堪酬。舉酒酹空闊，汗漫與為遊。拈黃花，憐白首，恨難收。頹齡使汝能制，何待更封留。眼底朱甍畫棟，往往人非物是，蟋蟀自鳴秋。萬里一搔首，無處著蕭颼。
水調歌頭
作者：吳潛（宋）

屯結海雲陣，奮擊藉雷公。忽然天宇軒豁，杲日正當空。照出榴花丹豔，映出梔花玉色，生意與人同。閉縱一翻手，造化不言功。想平疇，禾穟穟，黍芄芄。老農拍手相問，相勞笑聲中。辦取黃雞白酒，演了山歌村舞，等得慶年豐。此際蓴鱸客，倚楫待西風。
二郎神
作者：吳潛（宋）

古稀近也，是六十五翁生日。恰就得端陽，艾人當戶，硃筆書符大吉。卦氣周來從新起，怕白髮、蒼顏難必。隨見定性緣，餐飢眠困，喜無秋唧。盈溢。書生做到，能高官秩。況碌碌兒曹，望郎明郡，叨冒差除不一。積世主恩，滿家天祿，婚嫁近來將畢。還自祝，願早懸車裡社，始為收拾。
二郎神
作者：吳潛（宋）

近時厭雨，喜午日、放開天日。不用闢兵符，從今去也，管定千祥萬吉。已報甘泉新捷到，況更是、年豐堪必。任景物換來，蛙鳴蟬噪，耳邊𠿏唧。洋溢。儘教願乞，兵廚閒秩。看恰好圓池，隨宜亭榭，人道瀛洲壓一。且恁浮沈，奈何衰悴，惟怕牧之名畢。安得去，佔卻三神絕頂，瑞芝同拾。
傳言玉女
作者：吳潛（宋）

眾綠亭前，都是鬱蔥佳氣。越姬吳媛，粲珠鈿翠珥。紅消粉褪，幾許粗桃凡李。連珠寶炬，兩行緹騎。自笑衰翁，又行春錦繡裡。禁餚宮醞，記當年宣賜。休嫌拖逗，且向畫堂頻醉。從今開慶，萬歡千喜。
滿江紅
作者：吳潛（宋）

芳景無多，又還是、亂紅飛墜。空悵望、昭亭深處，家山桃李。柳眼花心都脫換，蜂須蝶翅難沾綴。謾相攜、一笑競良辰，春醪美。金獸藝，香風細。金鳳拍，歌雲膩。盡秦簫燕管，但逢場爾。只恐思鄉情味惡，怎禁寒食清明裡。問此翁、不止四宜休，翁歸未。
滿江紅
作者：吳潛（宋）

聊把芳尊，殷勤勤、斜陽休墜。吾老矣，難從仙客，採丹丘李。且趁風光一百五，園林尚有殘紅綴。更忉忉、百舌對般春，生能美。鸞釵絆，遊絲細。鴛袖惹，香塵膩。想吳姬越女，踏青才爾。爭似江南樗櫪社，俚歌聲拂行雲裡。又枝頭、梅子正酸時，鶯知未。
滿江紅
作者：吳潛（宋）

樓觀崢嶸，渾疑是、天風吹墜。金屋窈，幾時曾貯，粗桃凡李。鏡斷釵分人去後，畫闌文砌蒼苔綴。想當年、日日醉芳叢，侯鯖美。春水漲，鱗鱗細。春草暗，茸茸膩。算留連光景，古猶今爾。椿菌鳩鵬休較計，倚空一笑東風裡。喜知時、好雨夜來稠，秧青未。
滿江紅
作者：吳潛（宋）

一笑相攜，且休管、兔升烏墜。那更是，可人賓客，未饒崔李。金叵羅中醽醁瑩，玉玲瓏畔歌珠綴。望湖光、一片浸韶光，真雙美。雲絮襞，能纖細。雲彩聚，能黏膩。料出山歸岫，等閒間爾。碧沚風流人去後，石窗景物春深裡。算邯鄲、客夢幾驚殘，炊猶未。
滿江紅
作者：吳潛（宋）

問海棠花，誰留戀、未教飄墜。真個好，一般標格，聘梅奴李。怯冷擬將蘇幕護，怕驚莫把金鈴綴。望銅梁、玉壘正春深，花空美。非粉飾，肌膚細。非塗澤，胭脂膩。恐人間天上，少其倫爾。西子顰收初雨後，太真浴罷微暄裡。又明朝、楊柳插清明，鵑歸未。
滿江紅
作者：吳潛（宋）

把手西園，有山色、波光相對。金馬客，明朝飛棹，水肥帆駛。問我年華旬並七，異鄉時景春巴二。最堪憐、遊子送行人，垂楊外。聊小小，旌旗隊。聊且且，笙歌載。正冥濛煙雨，許多情態。南北枝頭猶點綴，東西玉畔休辭避。待蓴鱸、歸思動西風，相攜未。
滿江紅
作者：吳潛（宋）

斫卻凡柯，放巖桂、出些頭地。從此去，引風披露，暢條昌蕊。待得清香千萬斛，且饒老子為知己。趁今宵、新月駕空來，浮觴裡。劉安笑，淹留耳。吳猛約，何時是。想故山深處，翠垂金綴。須信人生歸去好，他鄉未必江山美。問釵頭、十二意如何，非吾事。
滿江紅
作者：吳潛（宋）

試問平生，幾番見、中秋明月。今老矣，一年緊似，一年時節。底事層陰生障礙，不教玉界冰壺徹。莫垣娥、嫌此白頭翁，心腸別。風動處，浮雲揭。雲綻處，清光洩。倩何人掃蕩，大家澄澈。且掉悲歡離合事，相逢只怕尊中竭。放兒童、今夜上清霄，探蟾穴。
滿江紅
作者：吳潛（宋）

丹桂重開，向此際、十分香足。最好處，云為幕護，雨為膏沐。樹杪層層如寶蓋，枝頭點點猶金粟。算人間、天上更無花，風流獨。玉壇畔，仙娥簇。玉樑上，仙翁掬。嘆吾今老矣，兩難追逐。休把淹留成感慨，時間賞玩時閒福。怕今宵、芳景便凋零，高燒燭。
滿江紅
作者：吳潛（宋）

歲歲重陽，何曾是、兩般時景。人自有、悲歡離合，晦明朝暝。日月湖邊來往艇，樓臺水底參差影。又何妨、時暫狎滄波，輕鷗並。閒頓放，朱門靜。新結裹，朱簾整。盡百年人事，移場換境。欲插黃花身已老，強傾綠醑心先醒。羨游魚、有釣不能收，鉤空餅。
滿江紅
作者：吳潛（宋）

安晚堂前，梅開盡、都無留萼。依舊是、鐵心老子，故情堪託。長恐壽陽脂粉汙，肯教摩詰丹青摸。縱沈香、為榭彩為園，難安著。高節聳，清名邈。翻李俗，粗桃惡。但山礬行輩，可來參錯。六出不妨添羽翼，百花豈願當頭角。盡暗香、疏影了平生，何其樂。
滿江紅
作者：吳潛（宋）

猶記長安，共攀折、瓊林仙萼。人已去，年年梅放，怨懷誰託。和靖吟魂應未醒，補之畫手何能摸。更堪憐、老子此時來，愁難著。雲晝晚，煙宵邈。春欲近，風偏惡。早闌干片片，飄零相錯。邂逅聊拼花底醉，遲留莫管城頭角。且起居、魏衛國夫人，聞安樂。
滿江紅
作者：吳潛（宋）

問信江梅，漸推出、紅苞綠萼。堪愛處，平生懷抱，歲寒為託。瘦骨皺皮猶老硬，孤標獨韻難描摸。怕東君、壓住等春來，鞭先著。止渴事，風煙邈。和羹事，風波惡。想翠禽啁哳，笑他都錯。爭似花開頹醉玉，月天更引霜天角。便一年、強作十年人，山中樂。
滿江紅
作者：吳潛（宋）

寒食清明，嘆人在、天涯海角。饒錦繡，十洲裝就，只成離索。歲去已空鶯燕侶，年來盡負鷗鳧約。想南溪、溪水一篙深，孤舟泊。天向晚，東風惡。春向晚，花容薄。又荼縻架底，綠陰成幄。舴艋也聞鉦鼓鬧，鞦韆半當笙歌樂。問山公、倒載接�奈蓿�都休卻。
滿江紅
作者：吳潛（宋）

釘餖殘花，也隨分、紅紅白白。緣底事，春才好處，又成輕別。芳草悽迷歸路遠，子規更叫黃昏月。倚闌干、觸處是濃愁，憑誰說。我不厭，尊罍挈。君莫放，笙歌徹。自河南丞相，有茲賓客。一笑何曾千古換，半醺便覺乾坤窄。怕轉頭、天際望歸舟，江山隔。
滿江紅
作者：吳潛（宋）

午枕神遊，曉雞唱、城關偷度。俄頃裡、筍輿伊軋，征夫前路。路入江南天地闊，黃雲翠浪千千畝。有皤翁、三五喜相迎，鄰田父。旋策杖，尋幽圃。旋挈榼，陳高俎。疑此身歸去，朱陵丹府。布穀數聲驚夢斷，紗窗小陣梅黃雨。把人間、萬事一般看，投芳醑。
滿江紅
作者：吳潛（宋）

回首家園，竹多屋、水還多竹。那更是，千峰凝翠，一溪凝綠。多謝故人相問訊，奚奴步步收珠玉。嘆暮林、飛鳥也知還，尋歸宿。遍歷了，嶽與牧。享過了，官與祿。算平生萬事，盡無不足。爭奈乞身猶未可，只緣欠種清閒福。想瞿硎、仙子亦相思，山之隩。
念奴嬌
作者：吳潛（宋）

一般妙質，笑樂天、誇詫小蠻樊素。萬炳參差羅翠扇，全隊西方靚女。不假施朱，也非塗碧，所樂惟幽浦。神仙姑射，算來合共遊處。一任冶妓穠姬，採蓮歌裡，盡是相思苦。花氣荷馨清入骨，長傍銀河東注。月澹風輕，霧晞煙細，忽灑霏微雨。此時心事，美人澤畔停佇。
念奴嬌
作者：吳潛（宋）

為嫌塗抹，向萬紅叢裡，澹然疑素。非粉非酥能樣別，只是凌波仙女。隋沼濃妝，漢池冶態，爭似滄浪浦。淨鷗潔鷺，有時飛到佳處。夢繞太華峰巔，與天一笑，不覺躋攀苦。十丈藕船遊汗漫，何惜浮生孤注。午鼓驚回，依然塵世，撲簌疏窗雨。起來寂寞，倚闌一餉愁佇。
念奴嬌
作者：吳潛（宋）

白蘋影裡，向何人可話，平生心素。月魄冰魂凝結就，猶薄湘妃洛女。吳沼芙蓉，陳陂菡萏，散入玄珠浦。採花蜂蝶，霧深都忘歸去。堪笑並蒂霞冠，雙頭酡臉，只為多情苦。空遣隔江遊冶子，撩亂心飛目注。同出泥塗，獨標玉質，不是曼陀雨。風清露冷，有人長自遲佇。
念奴嬌
作者：吳潛（宋）

天然皓質，想當年此種，來從太素。一點紅塵都不染，羅列蟾宮玉女。色壓薝林，香欺蘭畹，肯向聞箏浦。靈龜千歲，有時遊漾其處。應念社結廬山，翻嗤靖節，底事攢眉苦。紐葉為盤花當盞，有酒何妨頻注。太液波邊，昆明池上，豈必沾金雨。從教同輩，為他皦皦凝佇。
念奴嬌
作者：吳潛（宋）

午飆褪暑，向綠陰深處，引杯孤酌。啼鳥一聲庭院悄，日影偷移朱箔。杏落金丸，荷抽碧筒，景物挨排卻。虛簷長嘯，世緣菌簟篔籜。休問雪藕絲蒲，佩蘭鈿艾，舊夢都高閣。惟有流鶯當此際，舌弄笙簧如約。短棹雙溪，麼鋤三徑，歸計猶誰託。料應猿鶴，近來都怨離索。
八聲甘州
作者：吳潛（宋）

向鄞江、面熟是薰風，吹燕麥鳧葵。賴君王洪福，河清可晏，物阜人熙。想見搴帷使者，隨處采聲詩。羨高禽矰弋，離貼天飛。飛到蒼雲深處，便斂收毛羽，望暮林歸。可以人不若，剗地掛征衣。且招呼、麴生為友，對槐陰、時唱兩三卮。今宵好，如鉤佳月，放出光輝。
感皇恩
作者：吳潛（宋）

老去最難禁，流光如水。甲子徒頭試□指。年年生日，怕被旁人拈起。若攀兒額，頹齡猶未。方丈瀛洲，藍溪碧沚。轉眼鱸蓴便秋意。君主定許，整頓江頭行李。角巾歸去也，休裡第。
謁金門
作者：吳潛（宋）

紗窗曉。杜宇數聲聲悄。真個不如歸去好。天涯人已老。欹枕欲眠還覺。猶有青燈殘照。謾道惜花春起早。家山千里杳。
謁金門
作者：吳潛（宋）

停畫鷁。天外水澄煙碧。莫看遨頭人似織。今年都老色。最苦今朝離夕。未卜今年歸日。生怕晚風消酒力。愁城難借一。
謁金門
作者：吳潛（宋）

山客野。新把朝銜書寫。應想江南樗櫪下。踏歌雞黍社。休問坤牛乾馬。大率人生且且。聊喚玉人斟玉斝。莫辭沈醉也。
謁金門
作者：吳潛（宋）

風韻徹。滿架平平鋪雪。賈女何郎盟共結。睡濃香更冽。春去悄懷怎說。卻喜不聞蹄鴂。月夜時來閒蹀屧。故園三載別。
浣溪沙
作者：吳潛（宋）

慶賞元宵只願情。天公每事秤能平。管教簷溜便收聲。三市海巡那惜夜，九街社火亦爭名。權將歌酒作工程。
浣溪沙
作者：吳潛（宋）

春岸春風荻已芽。推排春事到蘆花。只應推上鬢邊華。投老未歸真左計，久陰得霽且舒懷。紅紅白白有殘葩。
浣溪沙
作者：吳潛（宋）

海棠已綻牡丹芽。猶有東君向上花。不須惆悵怨春華。裝綴園林新景物，推敲風月舊情懷。也饒浪蕊與浮葩。
浣溪沙
作者：吳潛（宋）

正好江鄉筍蕨芽。他鄉卻看擔頭花。只將蝶夢付南華。萬事紛紜都入幻，一杯邂逅且忘懷。年年秋卉與春葩。
浣溪沙
作者：吳潛（宋）

雨過池堂水長芽。放開晴日正宣花。十洲三島撰繁華。水畔麗人唐客恨，山陰佳客晉人懷。可憐雲蕊與風葩。
浣溪沙
作者：吳潛（宋）

最好荼縻白間黃。消他蜂蝶採花忙。春殘紅粉厭梳妝。畢卓正思身夜甕，劉章底用令秋霜。今宵幃枕十分香。
浣溪沙
作者：吳潛（宋）

宮額新塗一半黃。薔薇空自效顰忙。澹然風韻道家妝。可惜今宵無皓月，尚憐向曉有繁霜。何妨手拈一枝香。
海棠春
作者：吳潛（宋）

海棠亭午沾疏雨。便一餉、胭脂盡吐。老去惜花心，相對花無語。羽書萬里飛來處。報掃蕩、狐嗥兔舞。濯錦古江頭，飛景還如許。
海棠春
作者：吳潛（宋）

嫩晴還更宜輕雨。最好處、欲開未吐。一點聘梅心，千古憑誰語。臉霞暈錦嬌人處。肯浪逐、紅圍翠舞。銀燭莫高燒，春夢無多許。
海棠春
作者：吳潛（宋）

蒼龍夭矯停今雨。正不待、雲吞霧吐。絕笑大夫松，今古閒言語。清光冷豔侵入處。漏月影、婆娑自舞。擬作歲寒人，此願天應許。
霜天曉角
作者：吳潛（宋）

倚花傍月。花底歌聲徹。最好月篩花影，花月浸、香奇絕。雙溪秋月潔。桂棹何時發。客裡明朝送客，多少事、且休說。
霜天曉角
作者：吳潛（宋）

此花此月。一般風流徹。更好參橫斗轉，更漏斷、人聲絕。有誰秋共潔。籬菊相將發。留取歲寒心事，待此際、向君說。
霜天曉角
作者：吳潛（宋）

杯中吸月。桂樹飛瓊屑。莫道胡床老子，怕風露、向悽冽。回首雲娥折。老大成痴絕。且醉今宵光景，莫容易、向人說。
霜天曉角
作者：吳潛（宋）

為花問月。誰把金魂屑。猶有殘英剩蕊，秋向老、香逾冽。且莫都攀折。有個人愁絕。縱使垣娥念舊，星星鬢、如何說。
霜天曉角
作者：吳潛（宋）

新詞唱徹。字字珠璣屑。更有張顛草聖，何止是、成雙絕。金粟如霏雪。掃地為芳席。且令諸公一笑，怕明夜、無此月。
霜天曉角
作者：吳潛（宋）

小山幽徹。遍地堆香雪。只恐今宵入夢，夢到處、魂孤絕。八公頭已雪。淮南分半席。莫道淹留何事，且長嘯、對佳月。
霜天曉角
作者：吳潛（宋）

梅花一簇。花上千枝燭。照出靚妝姿態，看不足、詠不足。便欲和花宿。卻被官身局。借問江南歸未，今夜夢、難拘束。
霜天曉角
作者：吳潛（宋）

秋涼佳月。掃盡輕衫熱。便欲乘風歸去，冰玉界、瓊林闕。不須持寸鐵。孤吟風措別。且唱東坡水調，清露下、滿襟雪。
霜天曉角
作者：吳潛（宋）

舉杯吸月。一洗煩襟熱。想見摩訶池上，星斗轉、掛銀闕。金吾傳漏鐵。此時滋味別。階砌寒蛩聲細，攜手處、人如雪。
蝶戀花
作者：吳潛（宋）

澹白輕黃純雅素。一段風流，欹枕疏窗戶。夜半香魂飛欲去。伴他月裡霓裳舞。消得留春春且住。不比楊花，輕作沾泥絮。況是成陰環幄處。不愁更被紅窗妒。
朝中措
作者：吳潛（宋）

春空一鳥落雲幹。只遣客心酸。勺藥牡丹時候，午窗輕暖輕寒。流光冉冉，清尊易倒，青鏡難看。謾道華堂深院，誰憐鳳只鵷單。
朝中措
作者：吳潛（宋）

可人想見倚庭幹。嚼句有甘酸。休問沈腰潘鬢，何妨島瘦郊寒。時光轉眼，兔葵燕麥，又是看看。誰念衰翁衰處，春衫晚際尤單。
朝中措
作者：吳潛（宋）

楊花撩亂與雲幹。春事可悲酸。況是雨荒院落，江南但有春寒。鶯殘燕賴，蜂慵蝶褪，謾等閒看。不是無情描貌，奚奴且放安單。
朝中措
作者：吳潛（宋）

夜來夢繞宛溪幹。啼鴂夢中酸。過了他鄉寒食，白鷗劃地盟寒。云溪雨壑，月臺風榭，借與人看。得似野僧無系，孤藤杖底挑單。
朝中措
作者：吳潛（宋）

蘭皋徹夜樹旄幹。戰渴望梅酸。想有歌姬半臂，更深自可鏖寒。敲門寄曲，驚回蝶夢，旋篝燈看。壇下已收降將，火牛不用田單。
朝中措
作者：吳潛（宋）

衰翁老大腳猶輕。行到淨涼亭。近日方憂多雨，連朝且喜長晴。謾尋歡笑，翠濤杯滿，金縷歌清。況有蘭朋竹友，柳詞賀句爭鳴。
虞美人
作者：吳潛（宋）

東風催客呼前渡。宿鳥投林暮。欲送人送得歸人。萬疊青山羅列、是愁城。誰家臺榭當年築。芳草垂楊綠。雲深霧暗不須悲。只緣盈虛訊息、少人知。
秋霽
作者：吳潛（宋）

階砌吟蛩，正竹外蕭蕭，雨驟風駛。涼浸桃笙，暑消葵扇，借伊一些秋意。枕邊茉莉。滿塵奩、貯香能膩。也不用，玉骨冰肌，人伴佳眠爾。誰信此境，漸入華胥，曠然不知，莊蝶誰是。笑邯鄲、羈魂客夢，貪他榮貴暫時裡。飛鼠撲燈還自墜。展轉驚寤，才聽禁鼓三敲，夜聲寥闃，又般滋味。
洞仙歌
作者：吳潛（宋）

□□□□，□□□□瘦。□□□□□□酒。□□深，碎蕊殘萼都收，歸簟枕，誰道梔橐敢就。月邊偏愛惜，冰玉肌膚，應對垣娥共搔首。疑怪得中原，訛道天花，胡塵後、可堪懷舊。且海國、浮沈醉花心，喜近日烽煙，漸消亭候。
洞仙歌
作者：吳潛（宋）

冠兒遍簇，那時人消瘦。玉斝瓊卮勸君酒。是清涼境界，露溼煙凝，香更重，非是沈檀合就。四窗花滿砌，爭似家山，橙蟹將肥重回首。花亦為君憐，草木禽魚，相思處、莫如鄉舊。更西風、溪蓴與香鱸，想別墅樵漁，費他偵候。
小重山
作者：吳潛（宋）

碧霄如水月如鉦。今宵知為我，特分明。冰壺玉界兩三星。清露下，漸覺溼衣輕。高樹點流螢。秋聲還又動，客心驚。吾家水月寄昭亭。歸去也，天豈太無情。
醉桃源・阮郎歸
作者：吳潛（宋）

東風闌檻兩三亭。遊人步晚晴。蜂回蝶轉得能輕。忽然春意生。花未老，酒須傾。勸君休獨醒。古來我輩最鍾情。舉頭百舌聲。
青玉案
作者：吳潛（宋）

流芳只怕春無幾。拼夜飲、更才二。不用追他歡樂事。綺窗朱戶，燕帷鶯館，多少人憔悴。踏歌夢想江南市。管春盡、扁舟放行李。寒食休傾遊子淚。歸去來兮，不如歸去，鐵定知今是。
點絳唇
作者：吳潛（宋）

岸艤扁舟，江南有個人歸老。簇新亭沼。分付還他了。凝佇晴空，一抹天邊鳥。嗟潦倒。去多來少。莫問鍾昏曉。
清平樂
作者：吳潛（宋）

輕輕卻暑。只是些兒雨。喜看新抽麻與苧。他家煙水墅。晚山放出青青。是誰簸弄陰晴。老子何時去也，祗應露溼金莖。
漁家傲
作者：吳潛（宋）

每日困慵當午晝。出來便解雙眉皺。一帶朦朧煙雨岫。山翁瘦。林泉縱好他園囿。一見此君如話舊。玉版老師呼喚候。萬立琅玕爭勸酒。躊躇久。清風收拾歸懷袖。
漁家傲
作者：吳潛（宋）

遍閱芳園閒半晝。殘花尚有榴裙皺。倦鳥投林雲返岫。人影瘦。可憐身世為他囿。燕子飛來還憶舊。回頭又是梅黃候。且盡一杯昌歜酒。凝睇久。晚風細雨沾衫袖。
柳梢青
作者：吳潛（宋）

綠野平泉，古來人事，空裡飛花。月榭風亭，荷漪蘚石，說鄭公家。老梅傍水茶牙。人那得、光陰似他。萬種思量，百年倒斷，付與殘霞。
柳梢青
作者：吳潛（宋）

好把元宵。良辰美景，暮暮朝朝。萬盞華燈，一輪明月，燕管秦簫。何人帕墜鮫綃。有玉凰、金鸞繡雕。目下歡娛，眼前煩惱，只在今宵。
賀聖朝
作者：吳潛（宋）

捷書夜半甘泉去。報天驕膏斧。摩空銅壘，閘流瞿灩，掃清雲霧。樓蘭飛馘，焉耆授首，謾誇稱前古。須知開慶，太平千載，方從今數。
浪淘沙
作者：吳潛（宋）

望月眼穿東。雲幕千重。有時推出賴他風。恰似玉環猶未竇，得恁玲瓏。誰在華山峰。一半天中。君逾五十我成翁。未必明年如此夜，笑口難逢。
賀新郎
作者：吳潛（宋）

汲水驅炎熱。晚些兒、披衣露坐，待他涼月。俄頃銀盤從海際，推上璇霄璧闕。盡散作、滿懷冰雪。萬里河潢收捲去，掩長庚、弧矢光都滅。一大片，琉璃揭。玉□擣藥何時歇。幾千年、陰晴隱現，團圓虧缺。月缺還圓人但老，重換朱顏無訣。想舊日、嫦娥心別。且吸瓊漿斟北斗，盡今來、古往俱休說。香茉莉，正清絕。
賀新郎
作者：吳潛（宋）

月綻浮雲裡。未須臾、長風掃蕩，碧空如水。誰在冰壺玉界上，眇視徵蠻戰蟻。便棄擲、塵寰脫屣。絺葛清冷緊袖冷，露華濃、暗襲人肌理。和酷暑，爭些氣。譙樓漏轉三更二。夜沈沈、經星緯宿，換垣移市。萬籟漸生秋意思，時節那堪屈指。奈投老、未酬歸計。矯首高天天不應，忽林梢、睡鵲驚飛起。同一夢，我與爾。
鵲橋仙
作者：吳潛（宋）

銀河半隱，玉蟾高掛，已覺炎光向後。穿針樓上未眠人，應自把、荷花挼揉。雙星縹緲，霎時聚散，肯向鵲橋回首。原來一歲一番期，卻捱得、天長地久。
鵲橋仙
作者：吳潛（宋）

馨香餅餌，新鮮瓜果，乞巧千門萬戶。到頭人事控摶難，與拙底、無多來去。痴兒忘想，夜看銀漢，要待雲車飛度。誰知牛女已尊年，又那得、歡娛意緒。
秋夜雨
作者：吳潛（宋）

不嫌天上雲遮月。雨來正是雙絕。雷公驅電母，盡收卷、十分袢熱。三更又報初秋了，少待他、西風悽冽。靈悟話頭莫說。且唱飲、劉郎一闋。
秋夜雨
作者：吳潛（宋）

雲頭電掣如金索。須臾天盡幃幕。一涼恩到骨，正驟雨、盆傾簷角。桃笙今夜難禁也，賴醉鄉、情分非薄。清夢何處託。又只是、故園籬落。
秋夜雨
作者：吳潛（宋）

單于繫頸須長索。捷書新上油幕。盡沈邊柝也，更底問、悲笳哀角。衰翁七十迎頭了，先自來、聲利都薄。歸計猶未託。又一葉、西風吹落。
秋夜雨
作者：吳潛（宋）

吳翁裡第還巾角。不妨天地席幕。家僮歸報道，快釀酒、休教醨薄。相逢聚散應搔首，且趁時、一笑為樂。人世大都護落。更莫問、是非今昨。
秋夜雨
作者：吳潛（宋）

西風半入孤城角。人生歸燕巢幕。倦翁衰甚也，又不是、官卑祿薄。收繩卷索今番穩，盡一丘一壑足樂。還是遠空雁落。報宛句、溪光猶昨。
秋夜雨
作者：吳潛（宋）

晚來小雨鳴簷角。又還煙障雲幕。四明窗透蕩，漸夜永、綀衫輕薄。候蟲但要吟教老，不管人、老欠歡樂。閒看燭花盡落。浮世事、轉頭成昨。
生查子
作者：吳潛（宋）

坐臨芳沼邊，荷氣侵衣溼。唧唧暗蛩鳴，點點流螢入。人生歧路中，底用楊朱泣。一笑倚闌干，頹玉當風立。
生查子
作者：吳潛（宋）

夜夜雲氣浮，帶得香菸溼。萬籟本無情，一一秋聲入。須臾離合間，應笑兒曹泣。新雨漲鄞江，明日桅檣立。
西河
作者：吳潛（宋）

都會地。東南盛府堪記。蓬萊縹緲十洲中，雉城擁起。憑高一盼大江橫，遙連滄海無際。壁同眾山翠倚。赤龍、白鷂爭系。風帆指顧便青齊，勢雄萬壘。越棲吳沼古難憑，興亡都付流水。畫堂綺屋錦繡市。是洛陽、耆舊州里。富貴榮華當世。問昔年、賀老疏狂，何事輕寄平生、煙波裡。
桂枝香
作者：吳潛（宋）

三年海國。又荏苒素秋，天淨如沐。悽砌寒蛩暗語，杵聲相續。梧桐一葉西風裡，對斜陽、好個團簇。老香堂畔，蒼然古檜，無限心曲。嘆石室、棋方半局。便時換人非，光景能蹙。千古鴟夷，尚恐欠些歸宿。倚空笑把輪雲事，付坤牛、乾馬徵逐。且巴重九，昭亭句溪，杖藜巾幅。
南鄉子
作者：吳潛（宋）

野思浩難收。坐看魚舟度遠洲。蘆葦已雕荷已敗，風颼。桂子飄香八月頭。歸計這回酬。猶及家山一半秋。雖則家山元是客，浮休。有底歡娛有底愁。
南鄉子
作者：吳潛（宋）

野景有誰收。只在蒼鷗白鷺洲。風樹飄搖雲樹暗，衣颼。目斷青天天際頭。壯志世難酬。丹桂紅蕖又晚秋。多少心情多少事，都休。載取江湖一片愁。
行香子
作者：吳潛（宋）

世事塵輕。寵辱何驚。□不須、更問君平。一帆客棹，幾曲漁汀。正年華晚，露華澹，月華明。休論煙閣，莫說雲屏。算惟堪、瓜種東陵。駒陰短景，蝸角浮名。但歲難留，身難健，鬢難青。
秋夜雨
作者：吳潛（宋）

腰棚傀儡曾懸索。粗瞞憑一層幕。施呈精妙處，解幻出、蛟龍頭角。誰知鮑老從旁笑，更郭郎、搖手消薄。歧路難準託。田稻熟、只宜村落。
糖多令・唐多令
作者：吳潛（宋）

鷗鷺水中洲。夕陽天際流。倚西風、底處危樓。若使中秋無好月，虛過了、一年秋。舉眼望雲頭。蟾光一線不。想孀娥、自古多愁。安得仙師呼鶴駕，將我去、廣寒遊。
南鄉子
作者：吳潛（宋）

黃耳訊初收。為說鷗汀與鷺洲。爭問主人歸近遠，颼颼。定是登高九月頭。有酒且相酬。莫管西風滿鬢秋。今日是今明日古，休休。轉首鄞江總別愁。
訴衷情
作者：吳潛（宋）

今宵分破鶻淪秋。孤客興何悠。要向雲中邀月，真個是呆頭。風陣緊，電光流。雨聲颼。嫦娥應道，未卜明年，是樂還愁。
水調歌頭
作者：吳潛（宋）

今歲月和桂，不肯作中秋。一年惟此佳節，底事白教休。我已侵尋七秩，況復輪囷萬感，合恨更分愁。先自無聊賴，雨意得能稠。天柱峰，知何處，老難遊。痴雲如妒，不知弦管可吹不。安得風姨掃蕩，推出團圓月姊，便遣桂香浮。世事十常九，不使展眉頭。
水調歌頭
作者：吳潛（宋）

已是三堪樂，更是百無憂。山朋溪友呼酒，互勸復爭酬。釣水肥鮮鯿鱖，採樹甘鮮梨慄，䆉稏一齊收樹底飛輕蓋，溪上放輕舟。笑鴟夷，名已謝，利還謀。蝸蠅些小頭角，何事被渠鉤。春際鷺翻蝶舞，秋際猿啼鶴唳，物我共悠悠。倚棹明當發，歸夢落三洲。
水調歌頭
作者：吳潛（宋）

老子百般足，無事可閒憂。幾年思返林壑，今日願方酬。潦倒戲衫舞袖，郎講門槌拍板，端的這回收。日月兩浮轂，身世一虛舟。想鷦鷯，與鴻鵠，不相謀。驚鱗萬里深逝，誰肯更吞鉤。醉則北窗高臥，醒則南園行樂，莫莫更悠悠。雲在山中谷，月在水中洲。
水調歌頭
作者：吳潛（宋）

若說故園景，何止可消憂。買鄰誰欲來住，須把萬金酬。屋外泓澄是水，水外陰森是竹，風月盡兜收。柳徑荷漪畔，燈火系漁舟。且東皋，田二頃，稻粱謀。竹籬茅舍，窗戶不用玉為鉤。新擘黃雞肉嫩，新斫紫螯膏美，一醉自悠悠。巴得春來到，蘆筍長沙洲。
水調歌頭
作者：吳潛（宋）

且盡一杯酒，莫問百年憂。胸中多少磊塊，老去已難酬。見說旄頭星落，半夜天矯隕墜，玉壘陣雲收。世運回如此，穩泛輞川舟。鷗鷺侶，猿鶴伴，為吾謀。主人歸也，正是重九月如鉤。便把三程為兩，更趲兩程為一，尚恐是悠悠。旁有漁翁道，肯負白蘋洲。
水調歌頭
作者：吳潛（宋）

處處羊腸路，歸路是安便。從頭點檢身世，今日豈非天。未論分封邦國，未論分符鄉國，晚節且圓全。但覺君恩重，老淚忽潸然。謝東山，裴綠野，李平泉。從今許我，攀附諸老與齊肩。更得十年安樂，便了百年光景，不是謾歸田。謹勿傷離別，聊共醉觥船。
浣溪沙
作者：吳潛（宋）

半餉西風暖換涼。巖花月魄襯雲裳。一杯旋擘翠橙香。舊醞不妨排日醉，新篘尚可去時嘗。無何鄉里是吾鄉。
謁金門
作者：吳潛（宋）

秋已老。又是敗荷衰草。客子安排歸棹了。回頭煙樹渺。檀板休教歌杳。金獸且教香繞。一醉秋堂秋夜悄。從他霜漏曉。
謁金門
作者：吳潛（宋）

湯怕老。緩煮龍芽鳳草。七碗徐徐撐腹了。廬家詩興渺。君豈荊溪路杳。我已涇川夢繞。酒興茶酣人語悄。莫教雞聒曉。
謁金門
作者：吳潛（宋）

休怨老。更替北邙荒草。勘破人生都已了。江湖歸興渺。盤谷深深杳杳。曲水彎彎繞繞。啼鳥空山山更悄。鍾昏鍾又曉。
水調歌頭
作者：吳潛（宋）

倚舵秋江滸，明日片帆輕。從頭點檢身世，百事已圓成。及第曾攀龍首，仕宦曾居鴟閣，衣錦更光榮。若又不知止，天道恐虧盈。借稱呼，遮俗眼，便歸耕。但餘心願，朝暮香火告神明。一願君王萬壽，次願干戈永息，三願歲豐登。四願老安樂，疾病免相榮。
水調歌頭
作者：吳潛（宋）

便作陽關別，煙雨暗孤汀。浮屠三宿桑下，猶自不忘情。何況情鍾我輩，聚散蔥蔥草草，真個是雲萍。上下四方客，後會渺難憑。願諸公，皆袞袞，喜通津。老夫從此歸隱，耕釣了餘生。若見江南蒼鴚，更遇江東黃耳，莫惜寄音聲。強閣兒女淚，有酒且頻傾。
賀新郎
作者：吳潛（宋）

晚打西江渡。便抬頭、嚴城鼓角，亂煙深處。無限珠璣雙手接，頗覺奚囊暴富。強載月、空舟回去。勸子不須憂百草，四周維、自著靈鰲柱。互今古，只如許。杭州直北還鄉路。想山中、猿呼鹿嘯，鷺翔鷗舞。盡道翁歸真個也，只怕顏容非故。願從此、耕雲釣雨。盤谷幽深空谷杳，但書來、時寄相思句。千里外，鎮延佇。
風流子
作者：方君遇（宋）

春被雨禁持。傷心事、彷彿去年時。記芳徑暮歸，褪妝微醉，暗幃先寢，聞笑佯痴。回首別離容易過，楊柳又依依。紅燭怨歌，鬢花零落，青綾牽夢，屏影參差。桃源今何在，劉郎去，應念瘦損香肌。誤約夜闌，從前怪我都疑。但怕收殘淚，對人徐語，指彈新恨，推戶潛窺。還是懨懨病也，無計憐伊。
賀新郎
作者：平江妓（宋）

春色元無主。荷東君、著意看承，等閒分付。多少無情風與浪，又那更、蜂欺蝶妒。算燕雀、眼前無數。縱使簾櫳能愛護，到如今、已是成遲暮。芳草碧，遮歸路。看看做到難言處。怕宣郎、旌旗輕轉，易歌襦褲。月滿西樓絃索靜，雲蔽崑城閬府。便恁地、一帆輕舉。獨倚闌干愁拍碎，慘玉容、淚眼如紅雨。去與住，兩難訴。
滿江紅
作者：陳塏（宋）

萬里長江，天與限、東南吳楚。何人者，提英□□，指鞭欲渡。孟德舳艫煙赤壁，佛狸心膽寒瓜步。問波濤、說盡幾英雄，今猶古。中原地，紛（下缺）。
減字木蘭花
作者：淮上女（宋）

淮山隱隱。千里雲峰千里恨。淮水悠悠。萬頃煙波萬頃愁。山長水遠。遮住行人東望眼。恨舊愁新。有淚無言對晚春。
行香子
作者：黃孝邁（宋）

一春花下，幽恨重重。又愁晴，又愁雨，又愁風。
水龍吟
作者：黃孝邁（宋）

自側金卮，臨風一笑，酒容吹盡。恨東風、忙去燻桃染柳，不念淡妝人冷。驚鴻去後，輕拋素襪，杳無音信。細看來，只怕蕊仙不肯，讓梅花俊。
湘春夜月
作者：黃孝邁（宋）

近清明。翠禽枝上消魂。可惜一片清歌，都付與黃昏。欲共柳花低訴，怕柳花輕薄，不解傷春。念楚鄉旅宿，柔情別緒，誰與溫存。空樽夜泣，青山不語，殘月當門。翠玉樓前，惟是有、一波湘水，搖盪湘雲。天長夢短，問甚時、重見桃根。這次第，算人間沒個並刀，翦斷心上愁痕。
水龍吟
作者：黃孝邁（宋）

閒情小院沈吟，草深柳密簾空翠。風簷夜響，殘燈慵剔，寒輕怯睡。店舍無煙，關山有月，梨花滿地。二十年好夢，不曾圓合，而今老、都休矣。誰共題詩秉燭，兩厭厭、天涯別袂。柔腸一寸，七分是恨，三分是淚。芳信不來，玉簫塵染，粉衣香退。待問春，怎把千紅換得，一池綠水。
水調歌頭
作者：吳千能（宋）

澹氏人安在，縹緲九霄間。我來唯有石屋，周覽百尋寬。一曲中分夷險，兩牖空光平布，滿洞貯清寒。高歌自堪仰，何必論金丹。周賢士，知此意，薄秦官。一床一枕，依然猶伴白雲間。門外俗塵如海，門裡道心如水，談笑足回瀾。此事無今古，不信叩嵛山。
望海潮
作者：史雋之（宋）

危岑孤秀，飛軒爽豁，空江泱漭黃流。吳札故邱，春申舊國，西風吹換清秋。滄海浪初收。共登高臨眺，尊俎綢繆。鳳集高罔，駒留空谷接英遊。八窗盡控瓊鉤。送帆檣杳杳，潮汐悠悠。千古興懷，關河極目，愁邊滅沒輕鷗。淮岸隔重洲。認澹霞天末，一縷青浮。未許英雄老去，西北是神州。
水調歌・水調
作者：張友仁（宋）

石屋勢平曠，峭壁幾巉巖。妙哉天造地設，誰復謂神剜。疇昔涪翁題品，曾說人寰稀有，豈特冠湘南。趁取腳輕健，相與上高寒。避秦者，君莫問，意其間。祖龍文密，至今草木尚愁顏。贏得功成丹鼎，久矣乘風而去，跨鶴與驂鸞。猶有白雲在，鎮日繞禪關。
酹江月・念奴嬌
作者：王柏（宋）

今歲臘前，苦無多寒色、梅花先白。可惜橫斜清淺處，誰妨孤山仙客。玉勒尋芳，金尊護冷，定與心期隔。夜闌人悄，可無一段春月。怕它香已飄零，羅浮夢斷，不與東君接。買得鵝湖千幅絹，留取天然標格。樹老梢癯，蕊圓須健，不放風騷歇。花光何處，兒孫聲價方徹。
賀新郎
作者：劉震孫（宋）

怕綠野堂邊，劉郎去後，誰伴老裴度。
點絳唇
作者：周晉（宋）

午夢初回，捲簾盡放春愁去。晝長無侶。自對黃鸝語。絮影蘋香，春在無人處。移舟去。未成新句。一硯梨花雨。
清平樂
作者：周晉（宋）

圖書一室。香暖垂簾密。花滿翠壺燻研席。睡覺滿窗晴日。手寒不了殘棋。篝香細勘唐碑。無酒無詩情緒，欲梅欲雪天時。
柳梢青
作者：周晉（宋）

似霧中花，似風前雪，似雨餘雲。本自無情，點萍成綠，卻又多情。西湖南陌東城。甚管定、年年送春。薄倖東風，薄情遊子，薄命佳人。
菩薩蠻
作者：曾原一（宋）

淡黃斜日留汀草。簷低半露遙岑小。病眼不禁愁。闌干無數秋。雁聲何處落。舊夢還驚覺。風重葛衣單。深山吹笛寒。
小重山
作者：曾原一（宋）

薄雪初消銀月單。疏疏浮竹影、矮紅闌。梅花夢事落孤山。禁人處，霜重鼓聲寒。留取曉來看。斑簾低小閣、燭花殘。一帆明月去滄灣。空相憶，雪浪月痕翻。
謁金門
作者：曾原一（宋）

梅粉褪。點點雨聲春恨。半吐桃花芳意嫩。草痕青寸寸。把酒花邊低問。莫解寒深紅損。等待春風晴得穩。琵琶重整頓。
臨江仙
作者：趙希囿（宋）

天宇泬寥山氣肅，雲寒樹立無聲。讀書巖下石縱橫。紅塵飛不到，溪水自澄清。疏影暗香沙路古，何妨曳杖閒行。巢林凍雀不曾驚。晚鐘穿翠靄，來共話平生。
水調歌頭
作者：江萬里（宋）

生日重重見，餘閏有新春。為吾母壽，富貴外物總休論。且說家懷舊話，教學也曾菽水，親意盡欣欣。只此是真樂，樂豈在邦君。吾二老，常說與，要廉勤。廬陵幾千萬戶，休慼屬兒身。三瑞堂中綠醑，釀就滿城和氣，端又屬人倫。吾亦老吾老，誰不敬其親。
西江月
作者：蕭廷之（宋）

兩手劈開混沌，坦然直露丹宗。日魂月魄自西東。牢捉莫輕放縱。外道邪魔縮項，相將結寶中宮。九還七返片時功。皆賴黃婆相送。
西江月
作者：蕭廷之（宋）

默運乾坤否泰，抽添妙在屯蒙。起於復卦剝於終。溫養兩般作用。沐浴要防危險，吹噓全藉離風。工夫還返入坤宮。火足不宜輕弄。
西江月
作者：蕭廷之（宋）

要識真鉛真汞，都來只一根源。烹煎火候妙中玄。不是知音難辨。採取莫差時日，仍分弦後弦前。玉爐一霎火燒天。無位真人出現。
西江月
作者：蕭廷之（宋）

莫問九三二八，無過陰偶陽奇。大都離坎結夫妻。要識屯蒙既未。若遇一陽起復，便堪進火無遲。只應差失在毫釐。野戰更宜仔細。
西江月
作者：蕭廷之（宋）

鼎器法天象地，坎離運用無差。夫妻相會入黃家。共說無生妙話。雨意雲情了當，領頭駕動河車。搬歸頂上結三花。牢閉玉關金鎖。
西江月
作者：蕭廷之（宋）

撥動頂門關捩，自然虎嘯龍吟。九還七返義幽深。出入不離玄牝。運用玉爐火候，鼎中練就真金。強兵戰勝便收心。妙在無傷無損。
西江月
作者：蕭廷之（宋）

一二復臨養火，兔雞沐浴潛藏。分明變化在中央。結就玄珠片餉。還返歸根託體，守城抱一提防。黃庭來往是尋常。恍惚之中縱放。
西江月
作者：蕭廷之（宋）

夾脊雙關透頂，此為大道玄門。金丹只是此宗根。大要知時搬運。溫養守城野戰，華池玉液頻吞。玉爐常使火溫溫。採藥審他老嫩。
西江月
作者：蕭廷之（宋）

調燮火工非小，差殊只在毫釐。鼎爐汞走黑鉛飛。從此恐君喪志。須共真師細論，無令妄動輕為。幽微玄妙最深機。言語仍須避忌。
西江月
作者：蕭廷之（宋）

九曲江頭逆浪，霎時衝過天心。崑崙頂上水澄澄。醞就瓊漿自飲。便向此時採取，河車搬運無停。陰陽一氣自浮沈。鎖閉玉關牢穩。
西江月
作者：蕭廷之（宋）

藥產西南坤地，金丹只此根宗。學人著意細推窮。妙絕無過真種。了一萬般皆畢，休分南北西東。執文泥象豈能通。恰似啞人談夢。
西江月
作者：蕭廷之（宋）

金液還丹大道，古人萬劫一傳。傾心剖腹露諸篇。接引直超道岸。莫怪天機洩盡，此玄玄外無玄。留傳後代與名賢。有目分明覷見。
南鄉子
作者：蕭廷之（宋）

真汞與真鉛。產在先天與後天。大開知時勤採取，玄玄。得穴何愁不作仙。進火要精專。審究前弦與後弦。屯卦抽添蒙卦止，難傳。毫髮差殊不結丹。
南鄉子
作者：蕭廷之（宋）

兩手擘鴻濛。慧劍飛來第一峰。外道修羅驚縮項，神通。造化元來在掌中。鍛鍊玉爐紅。橐龠吹噓藉巽風。十月托胎吞入腹，坤宮。立見三清太上翁。
南鄉子
作者：蕭廷之（宋）

溫養象周天。須要微微火力全。愛護嬰兒惟藉母，三年。運用抽添象缺圓。牛鬥會河邊。拾取玄珠種玉田。定意如如行火候，精專。剖腹分明說與賢。
南鄉子
作者：蕭廷之（宋）

生甲更生庚。此是丹頭切要明。藥嫩採來歸土釜，煎烹。文武剛柔次第行。片餉結丹成。沐浴防危更守城。到此不須行火候，持盈。火若加臨必定傾。
南鄉子
作者：蕭廷之（宋）

木兔與金雞。刑德臨門有偶奇。爐內丹砂宜沐浴，防危。神水溶溶滿玉池。年月日並時。刻裡工夫一例推。著意研窮丹造次，毫釐。十月殷勤自保持。
南鄉子
作者：蕭廷之（宋）

鼎器法乾坤。上是天元下地元。若也更能顛倒運，交番。闔劈迴圈在八門。搬運上崑崙。龜與蛇兒自吐吞。百尺竿頭牢把線，掀援。從此元神命永存。
南鄉子
作者：蕭廷之（宋）

關鎖自周天。升降迴圈三寸田。不在噓呵並數息，天然。九轉無虧火力全。胎息漫流傳。要在陰陽不可偏。呼吸吹噓皆賴巽，綿綿。妙在前弦與後弦。
南鄉子
作者：蕭廷之（宋）

復卦起潛龍。戊己微調未可攻。九二見龍臨卦主，神通。從此爐中次第紅。泰卦恰相逢。猛火燒乾藉巽風。煉就黃芽並白雪，奇功。還返歸坤道始窮。
南鄉子
作者：蕭廷之（宋）

識得水中金。煅煉烹煎理更深。進退抽添須九轉，浮沈。溫養潛龍復與臨。妙運自天心。託仗黃婆配丙壬。醞就醍醐山頂降，頻斟。慢撥無弦一曲琴。
南鄉子
作者：蕭廷之（宋）

長子到西方。少女歸乾變六陽。便好下功修二八，提防。至九方知道自昌。牛鬥共商量。巧奪天功妙莫量。離坎夫妻交媾後，難忘。始覺壺中日月長。
南鄉子
作者：蕭廷之（宋）

白雪與黃芽。兩味精華共一家。採擇辨時衰與旺，堪誇。火候毫釐不可差。頂上結三花。駕動羊車與鹿車。烏兔往來南北面，交加。從此天河穩泛槎。
南鄉子
作者：蕭廷之（宋）

盡淨露天機。只恐時人自執迷。頷下藏珠當猛取，休遲。道在身中更問誰。塵綱忽拋離。百歲年華七十稀。莫待老來鉛汞少，堪悲。業報前途難自欺。
百歲令
作者：朱渙（宋）

瑞芳樓下，有花中君子，群然相聚。笑把筒露浥，來慶黃堂初度。淨植無塵，清香近遠，人與花名伍。六郎那得，這般瀟灑襟宇。運了多少兵籌，依紅泛綠，向儉池容與。歌褲方騰持節去，未許製衣湘楚。紫禁荷囊，玉堂蓮炬，遍歷清華處。歸尋太乙，輕舟一葉江渚。
二郎神
作者：周弼（宋）

浪花皺石，氈葉月、欲移還定。想白佇烘晴，黃蕉攤雨，人整斜巾照領。翦斷鮫綃何人續，黯夢想、秋江風冷。空露漬藻鋪，雲根苔甃，指痕環影。重省。五湖萬里，誰問煙艇。料寶像塵侵，玉瓢珠鎖，羞對菱花故鏡。領略鴉黃，破除螺黛，都付渚蘋汀荇。春醉醒，暮雨朝雲何處，柳蹊花逕。
浣溪沙
作者：周弼（宋）

樸樸精神的的香。荼縻一朵曉來妝。雛鶯葉底學宮商。著意勸人須盡醉，扶頭中酒又何妨。綠窗花影日偏長。
浣溪沙
作者：黃時龍（宋）

雨歇花梢月正明。映簾人靜繡燈昏。鴛鴦成字便停針。笑啟玉奩明酒暈，緩尋金葉熨香心。一春情緒此時深。
夜行船
作者：黃時龍（宋）

十四絃聲猶未斷。星月上、西牆一半。卻手休彈，含情微妒，報道春宵短。銀燭紗籠須早辦。不住地、金蕉催勸。別院人歸，小窗燈靜，自把花枝看。
虞美人
作者：黃時龍（宋）

捲簾人出身如燕。燭底粉妝明豔。羯鼓初催按六麼。無限春嬌都上、舞裙腰。畫堂深窈親曾見。宛轉楚波如怨。小立花心曲未終。一把柳絲無力、倚東風。
玉樓春
作者：陳雲（宋）

瓊奴家與章臺並。路遠可憐歸夢近。波頭浪語臉紅潮，鏡面頻思眉翠暈。年年花月年年病。花月無情人有恨。欲將此恨寄湘流，又恐湘流流不盡。
謁金門
作者：陳雲（宋）

春晝永。接葉鳴禽相應。風定落紅香一徑。疏疏窗竹影。寂寞年時酒病。遠笛悠悠吹醒。閒上層樓天又暝。雲山青不盡。
謁金門
作者：陳東甫（宋）

西風竹。風入翠煙□矗。紅小闌干知幾曲。聲聲敲碧玉。窗下鳳台銀燭。斷夢已驚難續。曾伴去年庭下菊。夜闌聽雨宿。
長相思
作者：陳東甫（宋）

花深深。柳陰陰。度柳穿花覓信音。君心負妾心。怨鳴琴。恨孤衾。鈿誓釵盟何處尋。當初誰料今。
望江南・憶江南
作者：陳東甫（宋）

芳思遠，南苑惜春時。翠柳枝柔金笛怨，碧桃花老玉笙悲。風日正遲遲。
瑞鶴仙
作者：黃中（宋）

睡餘拋倦枕。憶篆鼎香銷，起來慵整。晴光破清冷。正柳黃梅淡，染金勻粉。茶甌雋永。試經行、桐花舊井。記前回、未綠鷗波，近日燕芹青盡。因省。春風如舊，人面何歸，對時傷景。樓高望回。潮有信，雁無準。任相如多病，沈郎全瘦，都沒音塵寄問。便做無、阿鵲頻頻，可能睡穩。
水龍吟
作者：李曾伯（宋）

西風吹上牛頭，天涯慰此人情耳。斜陽任晚，青山全似，故人知己。迤邐歸來，須臾懶去，桂華猶未。待冰輪推上，梧桐樹了，更兒是、點兒幾。滿眼碧天如洗。便分明、水晶宮裡。區區玩事，一觴一詠，一燈而已。欲待無眠，爭如且恁，有無窮意。怕嫦娥，隔窗偷看，須下卻、帳兒睡。
水龍吟
作者：李曾伯（宋）

幾年野渡孤舟，蕭然袖此經綸手。歸來廊廟，從容進退，祖風猶有。小隊環花，輕艘漕玉，暫臨金斗。把持書帷幄，期年坐嘯，塵不動、依依柳。好是公堂稱壽。正元戎、閫垣開後。旌旗才舉，胡雛馬上，聞風西走。一點陽春，無邊德澤，淮山長久。待官軍，定了長安，貂蟬侍、未央酒。
水龍吟
作者：李曾伯（宋）

明堂一柱擎天，眼看黃閣空諸老。平生方寸、班班四字，誠心公道。玉帳雲旗，金城露布，尚勤征討。向淮頭蜀口，一時做就，安石傳、孔明表。談笑妖氛如掃。看整齊、乾坤都了。袞衣赤舄，歸來廊廟，雍容師保。三相一門，雙親千歲，人間蓬島。舉黃封，細唱調羹，官梅上、正春早。
水龍吟
作者：李曾伯（宋）

東南一氣當春，便從黃鉞登臺鬥。紫皇舉此，亨屯濟泰，屬之公手。淮浦烽銷，未央觴獻，捷傳清晝。慶太平朝野，駸駸重見，昔淳化、今嘉祐。史觀年編新就。看勳庸、光前垂後。三槐鼎盛，雙椿盤固，古今希有。宴侍龍顏，歡承鶴髮，相期長久。問前朝，相業誰同，八九十、邁文富。
水龍吟
作者：李曾伯（宋）

岷峨壽佛東來，手移斗柄春寰宇。經綸事業，詩書流出，時為膏雨。載採三階，炳丹一念，雍容樞輔。望巖廊風範，揚休山立，真漢相、殆天與。國步時當如許。賴明堂、倚空一柱。蒼生引領，整齊中夏，奠安西土。多士相期，直須無愧，範韓文富。且梅邊一笑，春風祝公，壽介東魯。
水龍吟
作者：李曾伯（宋）

舉杯長揖常娥，高情憐我霜髯白。婆娑樹底，老蟾何物，千秋一色。一鏡高懸，肺肝洞燭，了無塵隔。任億千萬裡，同然玉界，都不管、天南北。老子萍蓬縱跡。對西風、幾番行役。平生玩事，從頭細數，山川歷歷。明月明年，知他何處，能如今夕。惜無人共我，登樓酹古，一笑橫笛。
水龍吟
作者：李曾伯（宋）

少年管領良宵，直須醉待東方白。而今老去，何憂何樂，不空不色。桐影橫斜，桂香搖落，仙凡奚隔。悵銀橋夢斷，玉嘯聲杳，人如往、楚天北。冷眼乾坤陣跡。笑英雄、等為行役。庾樓袁舫，浩歌長嘯，壯遊曾歷。萬里瑤臺，乘風歸去，不知何夕。對冰輪孤負，欠千鍾酒，與三弄笛。
水龍吟
作者：李曾伯（宋）

歸來袖手江湖，不妨左右持螯白。涼宵幸對，一輪端正，娟娟秋色。萬宇冰清，千林霜縞，更無雲隔。對金莖露冷，銅壺漏靜，梧陰轉、畫橋北。堪嘆平生轍跡。算紛紛、為誰驅役。兔蟾應笑，蠅蝸累我，中年虛歷。抖擻吟情，徘徊舞影，可憐佳夕。悵力微心在，夢中一曲，似黃樓笛。
水龍吟
作者：李曾伯（宋）

歸來三見梅花，年年藉此花為壽。八窗軒檻，月邊竹畔，數枝開又。姑射肌膚，廣平風度，對人依舊。把離騷讀遍，椒蘭荃蕙，奚敢及、眾芳首。幸與歲寒為友。任天公、雪僝霜僽。香名一點，西湖東閣，遜浦曾有。金鼎家氈，玉堂椽筆，儻來斯受。且巡簷、管領先春，林外事、付卮酒。
水龍吟
作者：李曾伯（宋）

幾番南極星邊，樽前常借南枝壽。今年好處，冰清漢節，與梅為友。老檜蒼榕，婆娑環拱，影橫香瘦。把草庭生意，蠻煙盡洗，都付與、風霜手。嶺首小春時候。看明宵、桂輪圓又。此人此地，此花此月，宜詩宜酒。把繡歸來，調羹金鼎，西湖春後。願玉奴、歲與素娥不老，共人長久。
水龍吟
作者：李曾伯（宋）

小窗香霧籠蔥，硯寒金井頻呵凍。老坡仙去，新聲猶寄，綠毛麼鳳。瘦臉盈盈，不禁僝僽，雪濃霜重。賴墨池佳致，草成玄白，聊以此、當清供。長記月明曾共。拈虯髯、幾番孤聳。春風一點，著公翠袖，撩人清夢。逋爾何如，西湖慣見，影斜薌動。要歲寒得友，豈容無竹，倩誰添種。
水龍吟
作者：李曾伯（宋）

元英燕罷瑤臺，玉妃滿地花鈿委。山川幻出，剡溪梁苑，齊宮郢裡。半點瑕無，一團和就，珠圓瓊碎。任謝家兒女，庭前爭詫，臨空撤、絮風起。夜入蔡州城裡。問官軍、果誰堪比。飲羔烹鳳，眾賓一笑，直聊爾耳。寒聳玉樓，凍呵金井，屬公詩史。更須待大白，浩歌黃竹，為豐年喜。
水龍吟
作者：李曾伯（宋）

玉龍飛下殘鱗，千巖萬壑皆填委。乾坤一色，不知身隔，蓬萊幾里。疑是瑤英，盛開元圃，被風敲碎。倚危樓極目，長江渺處，渾錯認、沙鷗起。依約青帘遙指。記山家、酒香無比。訪梅江路，何時歸喚，小蒼長耳。孫案袁門，不妨高臥，足娛書史。且摩挲霜鬢，嘲吟冰著，共荊人喜。
水龍吟
作者：李曾伯（宋）

琅琅環佩三千，一樓玉立中端委。瑤琚碾就，襄王故國，屈平遺裡。多少鉛華，飛瓊塗抹，一時挼碎。記少年馳逐，銀盃縞帶，幾番被、雞呼起。冷入重貂如水。鬢絲絲、嘆非前比。羔兒滿泛，獅兒低唱，飄風過耳。冰釋邊憂，春生民樂，歡形佐史。倩何人蜚奏，五雲天上，助吾君喜。
醉蓬萊
作者：李曾伯（宋）

倚欄干一笑，舊日琵琶，何處尋覓。獨立東風，吹未醒狂客。沙外青歸，柳邊黃淺，依舊自春色。極目長淮，晴煙一抹，不堪重憶。老子平生，萍流蓬轉，昔去今來，鷗鷺都識。拍拍輕舟，煙浪暗天北。自有乾坤，江山如此，多少等陳跡。世事從來，付之杯酒，青衫休溼。
醉蓬萊
作者：李曾伯（宋）

是人生好處，仕宦歸來，享清閒福。屈指吾翁，恰八年荊蜀。星火叢中，風濤局上，轉青天芻粟。軺傳欣還，里閭相慶，雙鬢猶綠。為報中朝，如今老子，肯把貂蟬，換取松菊。西舍東鄰，正新篘初熟。屋僅一椽，田姑二頃，剩種花蒔竹。緩引金釵，細斟瓊斝，唱長生曲。
醉蓬萊
作者：李曾伯（宋）

把東南溫厚，天遣西來，試薰風手。一佛人間，與峨眉長久。玉帳旌旗，金城鼓吹，笑烏奴歌酒。狐兔煙清，貔貅月淡，凱音新奏。元祐明時，中朝司馬，記得邊人，歲問安否。勳業如今，□□□□□。公袞沙堤，歸來無恙，有西湖花柳。更借當年，一龜一鶴，伴千秋壽。
醉蓬萊
作者：李曾伯（宋）

有擎天一柱，殿角西頭，手扶宗祐。萬里魚鳧，倚金城山立。亭障驚沙，氈裘卷地，倏度黃龍磧。玉帳從容，招搖才指，頓清邊色。見說中天，翠華南渡，一捷金平，膽寒西賊。帝錫公侯，更高逾前績。箕尾輝騰，昴街芒斂，看清平天日。周袞歸來，鳳池麟閣，雙鬢猶黑。
醉蓬萊
作者：李曾伯（宋）

記石湖佳句，為海棠花，合來西蜀。不道東州，更香霏情淑。漢竹光中，召棠陰裡，想清歡未足。少駐旌麾，姑留樽俎，待春風曲。見說吾家，丹溪老子，萬籍名堂，孫枝猶馥。南極星邊，正魁星明燭。五馬歸來，一龜無恙，訪舊松新菊。從今長伴，西山一佛，鎮岷江綠。
醉蓬萊
作者：李曾伯（宋）

問江東父老，十數年來，誰為安石。萬里鯨波，一柱獨山立。漢橐班高，郢斤名重，喜動旌旗色。虎踞龍盤，有人於此，千載猶昔。好是元戎，護寒舊手，到處人傳，爭道公別。辦取風檣，指顧定南北。只恐為霖，玉麟堂小，留不住臺席。一片仁心，壽身壽國，與同箕翼。
醉蓬萊
作者：李曾伯（宋）

自隴頭垂譜，調鼎傳家，典刑猶有。歲歲芳期，報小春時候。仙骨非凡，生香不斷，標格蕙蘭右。江路孤山，水邊雪際，為渠詩瘦。白玉堂前，青氈席上，孰謂無人，有如此酒。得意春風，且佔万花首。會看常娥，移栽月殿，肯向桂華後。應笑家林，枯松厭蹇，歲寒堪友。
醉蓬萊
作者：李曾伯（宋）

正陽生一脈，繡日添長，臺雲書瑞。勁節昂霄，仁意雪霜裡。粟庾紅陳，草扉綠茂，襦褲藹千里。馬熟車輕，鈴齋曾到，從容遊戲。好是邦人，能言世美，猶愛其棠，而況其子。洞裡桃花，歲月任渠記。一點梅梢，為傳訊息，有東皇知己。倚看明年，相逢貢襪，曳星辰履。
六州歌頭
作者：李曾伯（宋）

桂香深處，傾蓋嶺之西。雲南外，曾指點，是攣鞮。酌玻璃。篸帶江山裡，揮銀筆，摛綺句，湖海氣，羞篷弱，吐虹霓。回首煙塵碌碌，公家事、自笑痴兒。盍田園歸去，耕釣侶黔黎。月夕花時。恣吟題。悵荊州路，同北望，剡溪興，又東馳。雄邊上，誇前躅，壯新基。燦宸奎。客問西陲事，公莫惜，語教知。秋城夢，笳卻騎，舞聞雞。休作中年離恨，聊拼取、一醉如泥。梅邊佳致，逸興與逋齊。人在蘇堤。
摸魚兒
作者：李曾伯（宋）

對樓頭、欠招歡伯，和風吹老芳訊。憑闌面面蒲萄綠，依約碧岑才寸。無盡興。縱燃竹烹泉，亦自清腸吻。憑誰與問。舊城郭何如，英雄安在，何說解孤憤。銅鞮路，極目長安甚近。當時賓主相信。翩翩公子登高賦，局面還思著緊。乘暇整。謾課柳評花，援鏡搔蓬鬢。江平浪穩。悵我有蘭舟，何人共楫，毋作孔明恨。
八聲甘州
作者：李曾伯（宋）

擬龍山、把酒酹西風，西風苦無情。似秋容不受，騷人登眺，特地慳晴。依稀兩三過雁，何處是方城。目斷危樓外，山遠煙輕。且對黃花一笑，嘆浮生易老，樂事難並。喚遏雲低唱，簷溜任霏鈴。問何如、烏紗折角，把芳名、蓋取晉參軍。東籬下，陰晴不管，輸與淵明。
八聲甘州
作者：李曾伯（宋）

有龐眉、扶杖峴山來，舉觴壽南山。道天憐赤子，相逢鈞播，久望氈還。幸際君王神武，上宰是甘盤。少運風霆手，整頓何難。好個霜天時候，聽雁門新雁，眺遠憑闌。想經綸心上，一點炳如丹。撫輿圖、真儒事了，把勳庸、留在鼎彝看。八千歲，四明洞府，一佛人間。
沁園春
作者：李曾伯（宋）

形勝風流，樂事良辰，一時四並。正榆更新火，觴浮曲水，那堪上巳，又是清明。赤壁功名，東坡文字，俯仰人間無古今。詩書帥，對烽煙靜晝，俎豆添春。水邊天氣催人。便須認楊花雪樣生。慨英風滿席，思旌綿上，清談束閣，肯記蘭亭。安得長繩，高懸碧落，繫住畫簷紅日陰。柔桑外，聽鳴鳩喚雨，全勝流鶯。
沁園春
作者：李曾伯（宋）

鴻禧主人，一閒半年，未嘗厭閒。謂有溪可釣，有田可秣，有蘭堪佩，有菊堪餐。羽檄秋風，胡笳夜月，多少勳名留漢關。如今且，效樽罍北海，歌舞東山。門前。咫尺長安。但只恐綸音催禁班。把鷺鬢數莖，更因民白，鷗心一片，猶為君丹。藍綬兒痴，綵衣家慶，倦羽伶俜江漢還。春光小，看庭葦歲歲，一笑梅間。
沁園春
作者：李曾伯（宋）

軒冕儻來，功名杯水，行藏依樓。把方略評梅，工夫課柳，精神伴鶴，談笑盟鷗。草檄尋樵，移文問釣，任江上東南風未休。君知否，問如今綠野，勝似青油。從伊萬戶封留。算得似團欒歌笑不。怕魏闕興思，高車駟馬，江湖難著，緩帶輕裘。雪意何如，新醪熟未，樂事良辰聊獻酬。從今去，更八千椿算，才一春秋。
沁園春
作者：李曾伯（宋）

今代清流，北斗以南，文昌一星。對露門進讀，鑾坡演翰，瑣闈批敕，寶牒成文。筆下權衡，胸中律度，禮樂人才俱討論。鴛行裡，羨才高片玉，輝映條冰。幾年簡在吾君。便須把詩書開太平。笑諸公炙手，昔成何事，一賢冷眼，今獨脩名。花底退朝，槐邊聽制，一武商巖霖雨新。金罍舉，對春風九十，歲歲平分。
沁園春
作者：李曾伯（宋）

天下中庸，千載一燈，傳之自公。有涵洪雅量，陂澄千頃，堅凝定力，壁立孤峰。佐鼎調梅，參帷借箸，略試斯文經濟功。聽淮鶴，暫素絲攬轡，玉帳分弓。朝來鼓角聲雄。慶元帥新除初度逢。任西風局面，人皆澒洞，福星堂上，我獨從容。草檄傳燕，開門釋蔡，了卻中原公袞東。歸廊廟，把格天勳業，與宋無窮。
沁園春
作者：李曾伯（宋）

畫舸呼風，長劍倚天，壯哉此行。指洞庭彭蠡，遍觀吳楚，瞿塘灩澦，直上峨岷。帝語春溫，軍聲秋肅，手濟時屯開泰平。天應是，念蠶叢父老，公為更生。眼看四海無人。今天下英雄惟使君。想馳情忠武，將興王業，撫膺司馬，忍咎吾民。淨洗甲兵，歸來鼎輔，定使八荒同一雲。經營事，比京河形勢，更近函秦。
沁園春
作者：李曾伯（宋）

漫浪江頭，三聽秋砧，一登故臺。望煙蕪莽蒼，令人目斷，風檣掀舞，何日眉開。把酒新亭，圍棋別墅，老氣當時何壯哉。江東事，百年無恙，全是時才。紛然競付輕埃。還水繞賞心東向淮。嘆阿奴儕悲，因人碌碌，乃翁材略，餘地恢恢。鳳闕天高，鷺洲潮落，約取白鷗歸去來。闌干外，英雄陳跡，一醁瓊杯。
沁園春
作者：李曾伯（宋）

綺閣香銷，玉砌夢殘，淒涼舊臺。對御溝紅葉，一番木落，宮牆黃菊，幾度花開。水溯岷源，山聯吳會，目送徵鴻安往哉。都休問，六朝人物，誰拙誰才。平生袞袞煙塵。記匹馬當年荊蜀淮。嘆雕零殆盡，詞源已竭，消磨未去，酒量猶恢。八跪蟹肥，四腮鱸美，客有可人招不來。油幢暇，憑欄一笑，相與傳杯。
沁園春
作者：李曾伯（宋）

目斷長空，手拍危欄，高興酒濃。擬招呼短艇，追陪飛蓋，一餐湘菊，共賦芙蓉。雁字沈秋，鴉林噪晚，幾陣蕭蕭雨更風。空凝佇，不如一鶴，隨意西東。堪嗟樂事難逢。愧元伯、巨卿千里從。望文星聚彩，交輝吳分，天飆吹翅，獨隔崑蓬。野墅荒煙，敗荷衰草，人在可憐憔悴中。還相念，願持觥薄罰，別許從容。
沁園春
作者：李曾伯（宋）

雨抹晴妝，修眉鏡清，寸碧翠濃。對蒹葭盡處，叢叢煙樹，池塘側畔，面面芙蓉。千百棲烏，兩三過雁，時有婆娑一笛風。斜陽裡，更青帘半卷，在小橋東。佳人何日重逢。問還肯扁舟載酒從。笑平生勁概，寸心如鐵，中年老態，兩鬢成蓬。荷鍤栽蔬，腰鐮刈稻，且寄西郊圖畫中。空回首，望五湖鷗鷺，心事容容。
沁園春
作者：李曾伯（宋）

秋豈悲人，人不悲秋，比春更濃。有蕙蘭風度，尚存芳菊，牡丹之獻，猶在芙蓉。舉蟹持醪，得鱸作鱠，晉宋間人有此風。休輕笑，彼柴桑傲吏，齷齪籬東。攜壺與客還逢。願時許先生杖履從。嘆塵蹤如寄，鷗鳧江海，性真聊適，蜩鷃蒿蓬。刮眼青天，驚心黃葉，立盡梧桐月正中。悽然久，看物情終竟，不似春容。
沁園春
作者：李曾伯（宋）

大江之西，康廬之陰，壯哉此州。有舳櫓千里，旌旗百萬，襟喉上國，屏翰中流。彈壓鯨波，指麾虎渡，著此商川萬斛舟。青氈舊，看崇詩說禮，緩帶輕裘。十年泉石優遊。久高臥元龍百尺樓。正九重側席，相期巖弼，一賢砥柱，聊試邊籌。了卻分弓，歸來調鼎，得見茂洪何復憂。談兵暇，問琵琶歌曲，無恙還不。
沁園春
作者：李曾伯（宋）

北固臺端，南渡後來，無此偉人。自從容佐鼎，光華攬轡，幾年中外，屬目經綸。萬灶炊煙，千艘漕雪，手整江淮如掌平。詩書效，看馬騰士飽，酒好兵精。平生。餘事功名。豈管葛諸人能擬倫。暫牙籌遊戲，小淹惟月，金甌注想，便合為霖。沆瀣一襟，風流八詠，秋入詩壇如許清。為公壽，有黃花不老，長伴香名。
沁園春
作者：李曾伯（宋）

攬秀岷峨，著鞭江淮，諸公所奇。對塞垣煙淡，相隨弓劍，城樓月落，幾共燈棋。驛柳搖黃，溪桃漲綠，穩趁春風度玉墀。亨衢去，看紫薇紅藥，太乙青藜。孤山若放梅時。莫忘卻揚州曾有詩。悵英遊難駐，堪憐隻影，中年易感，祗付雙眉。珍重交情，勉旃時用，回首岫雲從此歸。能相憶，有好音遺我，在水之湄。
沁園春
作者：李曾伯（宋）

水北洛南，未嘗無人，不同者時。賴交情蘭臭，綢繆相好，宦情雲薄，得失何知。夜觀論兵，春原弔古，慷慨事功千載期。蕭如也，料行囊如水，只有新詩。歸兮。歸去來兮。我亦辦征帆非晚歸。正姑蘇臺畔，米廉酒好，吳松江上，蓴嫩魚肥。我住孤村，相連一水，載月不妨時過之。長亭路，又何須回首，折柳依依。
沁園春
作者：李曾伯（宋）

天下奇觀，江浮兩山，地雄一州。對晴煙抹翠，怒濤翻雪，離離塞草，拍拍風舟。春去春來，潮生潮落，幾度斜陽人倚樓。堪憐處，悵英雄白髮，空敝貂裘。淮頭。虜尚虔劉。誰為把中原一戰收。問只今人物，豈無安石，且容老子，還訪浮丘。鷗鷺眠沙，漁樵唱晚，不管人間半點愁。危欄外，渺滄波無極，去去歸休。
沁園春
作者：李曾伯（宋）

紫金山前，鐵騎圍中，惟公尚知。悵當時卯角，魚猶同隊，如今縞鬢，鷗已忘機。故壘荒榛，群賢拱木，疇記官軍夜戰時。不圖見，獨歲寒不改，老氣猶奇。嗟哉月駛舟移。四十載光陰昨夢非。嘆荷薪弗克，祗慚弓冶，扃柴卻掃，絕望簪圭。菌短椿長，鷃微鵬巨，天分當然何足疑。聞公里，有磻溪堪釣，盍亦云歸。
沁園春
作者：李曾伯（宋）

大疏歸來，小阮適閒，喜同此時。問垂弧歷載，幾番遙祝，舉觴華旦，相會良希。頌以松椿，酌之椒柏，預卜明年百事宜。春猶淺，趁雪晴梅放，且和新詩。公雖厭直蘭闈。如正色朝端當寧知。看大廷諸老，爭推前席，吾家五祖，自有傳衣。暖律初回，要津立上，卿相時來皆可為。祈公壽，與東君不老，南極齊輝。
沁園春
作者：李曾伯（宋）

弧矢四方，江漢一萍，少年壯遊。嘆而今老矣，祗宜野服，欲何為者，還著輕裘。匹馬蕭蕭，孤鸞杳杳，城郭重來空白頭。西風裡，對一番新月，又荻花秋。依然千古荊州。問劉表諸人還在不。向亭前舉酒，不堪北顧，船頭擊楫，忍負中流。遠水長天，淡煙衰草，還是當時王粲樓。何如且，倩吳歌楚舞，一洗新愁。
沁園春
作者：李曾伯（宋）

嗟矍鑠翁，對嬋娟月，懷汗漫遊。悵江湖幸有，季鷹鱸膾，田園忍負，晏子弧裘。丹桂開時，青苹渺處，家在三吳天盡頭。庭皋靜，又一番葉落，天下皆秋。少年弓劍邊州。驚轉首黃粱還夢不。嘆悠悠千載，關山無恙，滔滔一水，歲月俱流。鏡老菱花，笳悲廬葉，新雁數行人倚樓。君知否，把眉峰蹙破，豈為身愁。
沁園春
作者：李曾伯（宋）

喚麴生來，與常娥約，從太守遊。把玉簫聲寄，蕭關短笛，霓裳曲換，清塞重裘。桂影飄搖，桐陰立盡，多少徵人霜滿頭。油幢暇，不掀髯一笑，辜負中秋。斗杓矗處中州。還有解聞雞起舞不。看鳴弦中鵠，穿楊電激，飛球戲馬，策垂星流。繡帽歸軍，玳簪環客，薄晚同登庾亮樓。浮生事，是幾番玩月，何苦多愁。
沁園春
作者：李曾伯（宋）

麴生來言，素娥寄聲，偶閬苑遊。問去年今夕，逢餘桂嶺，前年今夕，見子菟裘。何事塵勞，啟人厭倦，痴兔老蟾因縮頭。宜珍重，要相期後會，直待來秋。休休。莫舞涼州。豈巫女風姨相妒不。枉停歌準擬，冰輪東上，持杯顧戀，銀漢西流。一笑天慳，四並時少，應負珠簾十二樓。呼蕉葉，且與生酹古，排遣牢愁。
沁園春
作者：李曾伯（宋）

百尺樓頭，奇哉此翁，元龍後身。當壯年襟度，百川鯨吸，平生出處，一片鷗輕。冷淡逋梅，淋漓旭草，但見風雷筆下生。荊州幕，覺坐間小異，乃有斯人。牙檣喜色津津。正江影涵秋無點塵。對白蘋黃葦，且供詩卷，紫薇紅藥，卻演絲綸。舉酒延蟾，倚欄聞雁，應念徵人歸尚春。君王問，盡不妨細說，萬里戎情。
水調歌頭
作者：李曾伯（宋）

一段太清境，誰幻出階坳。不知身住何處，爽氣逼霜袍。但見人間一樣，似夜又還非夜，棲鳥不安巢。認得在塵世，禁鼓二更敲。最忺看，來竹底，上梅梢。幾家朱戶，不如兒女醉蓬茅。誰把琴聲三弄，不管騷人幽趣，似向曲中嘲。長嘯賦赤壁，有酒更無餚。
水調歌頭
作者：李曾伯（宋）

夜永厭銀燭，移步下堂坳。秋風昨夢少年，高興鵠成袍。世上痴兒睡去，歷歷江山細數，孤鶻嘯危巢。地靜未容去，門掩不妨敲。轉巍闌，低畫桶，落寒梢。南樓老子爭似，短笛一椽茅。無色界間長嘯，不夜城中高臥，隨意弄詩嘲。洗斝要更酌，為我問佳餚。
水調歌頭
作者：李曾伯（宋）

千一載英傑，百二國山河。提封幾半宇宙，萬里仗天戈。十乘晉軍旗鼓，三歲秦關扃鎖，地利屬人和。位次功第一，未數酇侯何。建青油，持柴荷，聽黃麻。乾坤整頓都了，玉殿侍羲娥。且醉東湖花柳，卻泛西湖舟楫，留不住岷峨。誰為語儒館，濃墨被詩歌。
水調歌頭
作者：李曾伯（宋）

三蜀最佳處，昌是海棠州。清香燕寢閒暇，人與地風流。十萬人家壽域，六七十翁兒狀，眉壽祝公侯。誰為語廊廟，且許寇恂留。過書雲，才幾日，紀千秋。祖孫卮酒相賀，慶事襲箕裘。自有詩書萬卷，安用田園千頃，松菊足優遊。持以壽公者，梅萼伴清修。
水調歌頭
作者：李曾伯（宋）

老子世北客，家本住吳頭。登臨聊復爾耳，佳節懶為酬。剛被西風斷送，又為黃花牽帥，草創作斯遊。目力眇無際，更上一層樓。對長江，流不盡，古今愁。憑蘭正擬一笑，襟袍怯於秋。高處令人心悸，放曠舒懷何暇，好趁醒時休。留取江湖量，歸去醉中州。
水調歌頭
作者：李曾伯（宋）

行客送行客，況又值新秋。蓴鄉此去萬里，先我上扁舟。三載烏奴聚首，異縣鄉情對語，乘月幾登樓。去去遠蜀口，日日望吳頭。丹青手，描不就，此離愁。半生萍梗江漢，別恨最綢繆。遠水長空一色，風順波平如掌，雁序際天遊。故舊有相問，猶滯劍南州。
水調歌頭
作者：李曾伯（宋）

驟雨送行色，把劍渡長淮。西風咄咄怪事，吹不散煙霾。才是橙黃時候，早似梅邊天氣，寒意已相催。老子尚頑耐，僕馬苦虺隤。嘆平生，身客路，半天涯。飛鳶跕跕曾見，底事又重來。回首白雲何處，目送孤鴻千里，去影為徘徊。籬菊漸秋色，杜甕有新醅。
水調歌頭
作者：李曾伯（宋）

萬里長淮北，青是漢時山。幾年壁壘相望，高枕度春閒。不道草廬豪傑，手袖伊吾長劍，馳志在樓蘭。鍾鼓令秋肅，氈罽膽冰寒。詩書帥，金橫帶，玉為鞍。天生如結數輩，虜豈易江南。京索成皋此際，東郭韓廬俱困，故老正爭看。琳檄未能草，馮鋏直空彈。
水調歌頭
作者：李曾伯（宋）

峴山羊叔子，江左管夷吾。勳名掀揭宇宙，金匱侈丹書。兩載風寒臥護，一柱狂瀾屹立，形勢壯陪都。功業笑兒輩，別有大規模。看東歸，遊鳳沼，轉鴻樞。不應廊廟人物，猶佩玉麟符。好是茅峰仙客，更與鍾山佛子，同日慶垂弧。一飲共千歲，永永輔皇圖。
水調歌頭
作者：李曾伯（宋）

簪履盛元幕，領袖屬英遊。登車攬轡餘事，何止客諸候。看盡巫雲岷雪，卻妨廬峰湓浦，砥柱贊中流。百疊青山路，一片白蘋洲。今日事，風濤上，一虛舟。長江萬頃寒碧，猶謂馬能浮。況是眼前局面，心腹憂如邊角，勝著賴帷籌。談笑濟時了，勳業邁前修。
水調歌頭
作者：李曾伯（宋）

風捲江湖浪，舉足是羊腸。峽山知在何處，榛莽更淒涼。不為淵明五斗，直為班超萬里，雅志未能忘。耿耿富襟抱，行計有詩囊。溯吳頭，逾楚尾，界瞿塘。從他暱暱燕語，留不住徵檣。芳草天涯彌望，著我飛鳧來去，在在可徜徉。持此見劉表，抵掌與談王。